Blusu ala
Blusu ala ir ala Siguldā, Siguldas novadā. Izvietojusies Gaujas senlejas labā pamatkrasta pakājē 1 km augšpus Turaidas pils, Gaujas nacionālā parka teritorijā starp Cīruļu un Bēršu mājām aizaugušas vecupes malā. Ala ir sarežģīts šauru eju un strupceļu tīkls 55 m kopgarumā ar kopējo tilpumu ap 70 m³; tajā ir 14 dažāda resnuma pīlāri. Izveidojusies pazemes erozijas rezultātā Gaujas svītas vidusdevona Živetas stāva pelēkbrūnajos smilšakmeņos. Alas dziļumā avots, bet pati ala sausa. Ala atklāta un atrakta no smilšu aizbiruma 1991. gadā, tajā atrasta jauna pūpēžu klases suga. Agrāk ala saukta par Āpšu alu, jaunais nosaukums dots par godu jenotsuņu blusām, kuras lielā skaitā apsveikušas alas atracējus 1992. gadā. Tagad ietilpst aizsargājamajā ģeoloģiskajā dabas piemineklī “Cīruļu iezis un Blusu ala”.